

RESTAURATORA PROFESIJAS STATUSS.

KULTŪRAS MANTOJUMA SAGLABĀŠANA –

PAGĀTNES LAPPUSES, ŠODIENAS AKTUALITĀTES

I n t a     R u d z ī t e

restaurators-eksperts,

Attēls  ir viens no pirmajām civilizācijas pazīmēm un cilvēka gara skaidrākajām un suģestīvākajām izpausmēm. Cilvēks rada attēlu, bauda to un modri sargā. Laikmetiem cauri viņš atstāj pēdas uz visdažādākajiem materiāliem, izmēģinādams viscietākos – akmeni, metālu, visplastiskākos – papīra lapu, ādu, lai uz tiem atstātu savas zīmes. Lai tās būtu tikai informācija, svēts vēstījums vai vienkārši estētiska izteiksme, cilvēka radītie darbi domāti saglabāšanai.  Par to nebūtu jābrīnās, jo vajadzība saglabāt cilvēkam ir saistīta ar instinktu sevi pārdzīvot. Viņš zina, ka izzudīs un rod drošības sajūtu, cerot, ka attēli viņu pārdzīvos.

Taču katrs attēls realizēts konkrētā materiālā ir pakļauts  laika postošai ietekmei, nejaušiem vai ļaunprātīgiem bojājumiem.

Un, laikam tikai restauratori vislabāk zina, cik daudz darba un zināšanu nepieciešams, lai attēls cauri gadsimtiem saglabātu savu neatkārtojamo vienreizību 

1. Daži fakti no restaurācijas vēstures.

Pirmo mākslas darbu un priekšmetu kolekciju publicitātes aizsākumi Latvijā attiecināmi uz 18.gs. 70.gadiem, kad Rīgas pilsēta pārņēma ārsta Nikolaja Himzeļa kolekciju (1773.g.), kuru 1866.g. papildina tirgotāja Domenika de Robiāni gleznu kolekcija un Rīgas pilsētas padomnieka Fridriha Brederlo bagātā kolekcija (1862.g.).

Pirmie restauratori bija saistīti ar jau minētajām pilsētas mākslas darbu kolekcijām un Rīgā darbojušies kopš 19.gs. I puses. Tie bija entuziasti bez speciālas izglītības, kā kolekcionārs Domeniko Robiani. Zināms, ka šajā amatā pilsētas gleznu galerijā (izv.1868.g.) strādājuši  gleznotāji K.Poortens, O.Felsko, E. Riconi.

Šodien grūti objektīvi novērtēt viņu veikuma rezultātus, jo toreiz nebija vienotas, zinātniski pamatotas un fiksētas konservācijas un restaurācijas paņēmienu sistēmas, bet viss balstījās , galvenokārt, uz pieredzi un praktiķa intuīciju. Turklāt arī jau restaurēti darbi ir pakļauti novecošanās procesam vai nespeciālistu manipulācijām.

Kad 1905. gadā atvēra pirmo, speciāli mākslas darbu eksponēšanai un glabāšanai paredzēto Mākslas muzeju, tajā par konservatoru strādāja J.Pētersons, bet no 1922.gada  - J.Napss, pirmais profesionālais restaurators, kurš specilitāti bija apguvis Pēterburgā (Krievijā), un kuru toreizējais muzeja direktors V.Purvītis raksturojis kā izcilu speciālistu. Viņam palīdzēja muzeja bibliotekārs un grafikas kabineta pārzinis K.Jurjāna, kurš no 1933. gada pēc J.Napsa nāves sāka strādāt pastāvīgi. Abu meistaru paveiktais šodien  ir paraugs  atbildības  izjūtai un precizitātei savā profesijā.

1931. gadā tika izveidota Latvijas vēstures muzeja Restaurācijas laboratorija, kur tika restaurēti arheoloģiskajos izrkumos atrastie preikšmeti, un kuras vadītājs,  ķīmiķis K.Avots specialitāti bija apguvis Rietumeiropā.

Jauns posms restaurācijas darbu organizācijā un attīstībā Latvijā aizsākās pēc II pasaules kara 20.gs. 50.gados. Postījumu sekas, kolekciju paplašināšanās lika apgūt  jaunākās mākslas darbu saglabāšanas metodes, zinātniski pamatotus restaurācijas principus.

Te jāmin autoritatīvais speciālists glezniecības darbu restaurēšanā Ādolfs Kozorovickis , kurš izveidoja Mākslas muzeju darbnīcu (1953.g.) par nozīmīgu stājglezniecības restaurācijas centru un ievadīja amatā daudzus jaunos speciālistus, bet 1963.g. Ārzemju māklsas muzjā organizēja grafikas restaurācijas darbnīcu Intas Rudzītes vadībā un aizsākās grafikas restauratoru sagatavošanas darbs. 1973. gadā tika izveidota restaurācijas izpētes laboratorija  Ārzemju mākslas muzejā: tās darbu organizēja ķīmiķe Ilze Poriete. 

1973.gadā izveidojās Rundāles pils muzeja Restaurācijas nodaļa Ievas Lancmanes vadībā. 

1988. gadā tika atklāts Latvijas Vēstures muzeja Restaurācijas centrs Sarmītes Gaismiņas vadībā. 

80. gados aizsākās akmens tēlniecības praktiskais restaurācijas darbs RTU ķīmiķes Intas Vītiņas un arhitekta Jura Galviņa sadarbības rezultātā, restaurējot Doma baznīcas krusteju.

1988. gadā tika izveidota Latvijas Nacionālās bibliotēkas restaurācijas nodaļa, kuru patlaban vada Rudīte Kalniņa.

1989. gadā tika izveidota valsts arhīvu sistēmas Centrālā mikrofotokopēšanas un dokumentu restaurācijas laboratorija, kuras pirmais direktors bija fotogrāfs Eduards Primosts, bet kopš 1993.gada to vada Inta Rudzīte.

Te minēti tikai nozīmīgākie fakti  un personālijas, kas 20.gs. 50.-80. gados aizsāk to restaurācijas darbu, ko var nosaukt par zinātniski pamatotu restaurāciju.

	
	(..) Ikviens ir aicināts, kas spēj dzirdēt, just un domāt.

                                                                  Upīts Andrejs


2. Restauratora profesijas statuss


1984.g. Starptautiskās restauratoru komitejas (ICOM-CC) sēdē Kopenhāgenā tika pieņemts restauratora – konservatora profesijas statuss, un šo dokumentu apstiprināja ICOM padome savā 59-tajā sesijā Parīzē 1985.g.  Šis ICOM-CC dokuments nosaka galvenos uzdevumus, principus un prasības, kādas izvirzītas restauratora profesijai.


Restauratora darbs ietver sevī vēstures un kultūras vērtību tehniskā stāvokļa izpēti, to aizsargāšanu, kā arī konservāciju un restaurāciju.


IZPĒTE.  Pats pirmais uzdevums ir tehniskā stāvokļa izpēte.  Izpētei jānoskaidro priekšmeta un materiālu, no kuriem tas izgatavots, sākotnējā struktūra, bojājuma veids un sairšanas pakāpe, kā arī zudumi, un tas viss jāapraksta atbilstošos dokumentos.  Izpēti veic sadarbojoties ar citām profesijām - ķīmiķiem, biologiem, arheologiem, mākslas vēsturniekiem un citiem.  


AIZSARGĀŠANA, saudzīga glabāšana jeb preventīvā konservācija ir multidisciplinārs pasākumu komplekss.  Tie ir pasākumi, ko veic, lai palēninātu vai apstādinātu kultūras vērtību nolietošanos vai sairšanu, iedarbojoties uz vidi.  Preventīvā konservācija prasa nemitīgu rūpi par kultūrvēsturisko objektu, par glabātuvēm, par priekšmetu pārvietošanu un eksponēšanu.  Saudzīgā glabāšanā ir iesaistīts ne tikai restaurators, bet gan viss personāls vai pieminekļu glabātājs un sabiedrība, kas to izmanto.


KONSERVĀCIJA.  Pasākumi, ko veic, lai saglabātu kultūras pieminekli maksimāli stabilā stāvoklī, nostiprinot tā struktūru.


RESTAURĀCIJA.  Darbība, kas veikta, lai pārtrauktu kultūrvēsturiskā pieminekļa sairšanu un atgrieztu materiālu, no kā izgatavots priekšmets, iepriekšējā stāvoklī.  Restauratoram ir jāpārzina priekšmetu materiālās struktūras īpatnības, lai pasargātu tos no sairšanas, kā arī palīdzētu atšķirt atdarinājumus, vēlākus uzslāņojumus vai papildinājumus no autora darba.


Restauratoram jābūt atbildīgam, lai restaurācijas gaitā neizmainītu priekšmeta dokumentalitāti, tas ir, to vēsturisko, stilistisko, estētisko vai tehnisko informāciju par priekšmeta izgatavošanas laiku un veidu, neskatoties uz to, vai priekšmets ir mākslinieciski augstvērtīgs mākslas darbs vai vienkārši sadzīves priekšmets.  Tā kā uz priekšmeta dokumentālo raksturu balstās vēsturnieku, etnogrāfu, arheologu un citu zinātnieku izpētes darbs, tad ļoti būtiski ir saglabāt šo informācijas veselumu.  Tikai pieredzējis restaurators, kurš pēc izpētes datiem var paredzēt visas iespējamās sekas, drīkst pieņemt lēmumu par restaurācijas uzdevumu un noteikt, cik tālu restaurators drīkst iejaukties konkrētā objekta dzīvē.  Lai gan restauratora darba pamats ir viņa roku meistarība, tomēr arī teorētiskām zināšanām jābūt pietiekamām, lai spētu izvērtēt restaurācijas procesu un vajadzības gadījumā pieņemt atbildīgu lēmumu par izmaiņām metodikā vai par augstāk kvalificēta speciālista pieaicināšanu.

Savdabīgs restauratora ētikas kodekss ir 10 baušļi, kas raksturo restauratora profesijas būtību.

Restauratora 10 baušļi


1. Neuzņemies un neuzsāc darbu, ja tev nav tam atbilstošas kvalifikācijas.


2. Apstrādā visus objektus ar vienādu atbildību.


3. Dari, cik maz vien iespējams, bet tik labi, cik vien iespējams.


4. Nemākulība nav attaisnojums sliktam darbam.


5. Esi vienmēr kritisks pret savu darbu.


6. Respektē objekta patiesās dokumentālās vērtības.


7. Objektu vērtē augstāk par paša personību.


8. Tālāku izglītību, atīstību un pilnveidošanos uzskati par obligātu.


9. Atceries, ka nevis objekts, bet darbs ir tas, kas rāda restauratora spējas.


10. Esi vērīgs un jūtīgi reaģē uz visu, kas var kaitēt objektam.

3. Izglītība.

Protams mēs nevaram runāt par to, ka piecdesmitajos gados Latvijā izveidojās kāda lokāla restaurācijasa skola, jo restauratora profesija tika apgūta stažēšanās procesā, lielākoties Maskavas restaurācijas darbnīcās un restauratoru izglītība ir visdažādākā: ķīmiķis, mākslas zinātnieks, gleznotājs, vēsturnieks, filologs.

Šodien Latvijā joprojām pastāv divi veidi, kā apgūt restauratora profesiju.

Kopš 90.gadiem ir iespēja iegūt profesionālo augstāko restauratora izglītību Rīgas Tehniskajā universitātē, un Mākslas akadēmijā, vai iegūt II pakāpes profesionālo izglītību Rīgas Celtniecības koledžā, Rīgas Amatniecības skolā.

Līdztekus tam pastāv arī līdzšinējā prakse, kas balstās attiecībās meistars – māceklis, kad restauratora darba praktiskās iemaņas tiek iegūtas stažējoties pieredzējuša restauratora vadībā, bet restaurācijas teorija jāapgūst māceklim pašam.

Nu jau piecpadsmit gadus gan restauratoru praktiķu, gan akadēmiski izglītoto restauratoru līdzšinējā Maskavas restaurācijas skolas pieredze papildinās ar atziņām, kas gūtas stažējoties Eiropas un Amerikas restaurācijas darbnīcās.

Mums ir iespēja salīdzināt strikto Maskavas restaurācijas skolas attieksmi, kura akcentē ķīmijas līdzdalību restaurācijas procesos ar daudz atturīgāku pieeju objektam, kas raksturīga Eiropas un Amerikas restauratoriem un kas uzsver, ka jāizdara tikai pats nepieciešamākais objekta veseluma saglabāšanā.

Tāpat kā citur pasaulē, esam nākuši pie atziņas, ka ne vienmēr akcents ir jāliek uz restaurāciju, bet gan daudz nopietnāk jāpievēršas preventīvās, jebšu saaudzīgās,  saglabāšanas procesiem.

Tas nozīmē rūpes par muzeju, arhīvu, bibliotēku vides kvalitāti – t0  un mitruma režīmu, apgaismojumu, objektu eksponēšanas ilgumu, telpu tīrību, darbinieku profesionalitāti u.c.

4.  Restaurācijas specialitātes.

Šobrīd Latvijā restauratori strādā un viņu darbs tiek izvērtēts Restaurācijas kvalitātes ekspertu padomē sekojošās specialitātēs:

	1.
	monumentālā glezniecība,

	2.
	stājglezniecība,

	3.
	grafika,

	4.
	rokraksti, dokumenti, grāmatas,

	5.
	āda, pergaments,

	6.
	akmens,

	7.
	metāls,

	8.
	tekstīlijas,

	9.
	keramika, stikls,

	10.
	arheoloģiskais materiāls,

	11.
	polihromais koks, 

	12.
	zeltījums,

	13.
	mēbeles, 

	14.
	kokgriezums,

	15.
	būvgaldniecība,

	16.
	foto un kino materiāli,

	17.
	monumentāli dekoratīvā tēlniecība,

	18.
	mūzikas instrumenti,

	19.
	arhitektoniski-mākslinieciskā izpēte,

	20.
	fizikāli ķīmiskā un bioloģiskā izpēte,

	21.
	mākslas un antikvāro priekšmetu ekspertīze.




Katras specialitātes restauratoram ir teorētiski jāpārzin tā materiāla izgata-vošanas vēsture un īpašības, ar kuru viņš strādā,  un jāprot praktiski pielietot šīs zināšanas veicot restaurācijas procesus.

5.  Kolekcijas.  Darbnīcas.  Cilvēkresursi.

Kā jau minēts, pirmās kolekcijas Latvijā, kas nonāk Rīgas pilsētas pārziņā un līdz ar to kļūst pieejamas sabiedrībai, ir 18.gs. dzīvojošu privātpersonu dāvinājumi.  To apjomi ir visai nelieli, piemēram – 47 gleznas (Robiani kolekcija) vai 200 gleznas (Brederlo kolekcija).

21.gs. sākumā nozīmīga Latvijas kultūras mantojuma daļa ir valsts pārvaldībā un tā koncentrējas arhīvos, bibliotēkās, muzejos.  Lūk, daži skaitļi, kas raksturo kolekciju apjomus:

	-
	valsts arhīvos glabājamo lietu skaits – dokumentārais mantojums - 16 milj. lietu,

	-
	valsts un pašvaldību bibliotēku krājums – 56,4 milj. vienību,

	-
	nacionālais muzeju krājums – 5 milj.vienību.



Interesanta kultūras mantojuma daļa atrodās arī privāto mākslas priekšmetu kolekcionāru un prvāto arhīvu pārziņā.

Šis kultūras mantojuma sadalījums 3 nosacītās lielās grupās – nacionālais dokumentārais mantojums, bibliotēku un muzeju krājums, arī nosaka restaurācijas darbnīcu raksturu, izvietojumu un sadrumstalotību, kā arī konkrētās kolekcijas saglabāšanas īpatnības.

Restaurācijas darbnīcas galvenokārt ir koncentrētas Rīgā, tiesa, ir daži jauki izņēmumi Ventspils muzejs, Daugavpils muzejs, Jelgavas vēstures un mākslas muzejs, Tukuma muzejs.

Mākslas muzejos galveno vietu ieņem glezniecības, grafikas un mēbeļu restaurācija, vēstures muzejos akcents likts uz lietišķās mākslas un arheoloģiskā materiāla restaurāciju, bibliotēkās galvenais ir grāmatu restaurācija, arhīvos – dokumentu restaurācija.  Muzejos dominējošā restaurācijas koncepcija prasa saglabāt un iespēju robežās atjaunot mākslas darba vizuāli-estētisko koptēlu, arhīvos un bibliotēkās galvenais ir saglabāt informāciju.

Kopējais strādājošo restauratoru skaits šobrīd ir - 150.


Vidējais vecums – 40 gadi


Vidējais atalgojums – 200 Ls mēnesī

Latvijā iegūta speciālā izglītība ir – 57 restauratoriem

6.  Ekspertu padome.  Restauratoru biedrība.


Latvijā ir divas institūcijas, kas vairāk vai mazāk organizē un koordinē restauratoru aktivitātes un kas tika izveidotas pēc restauratoru iniciatīvas.  Katrai no tām ir savi mērķi un uzdevumi.


Viena no tām ir Restaurācijas kvalitātes izvērtēšanas ekspertu padome pie Valsts Kultūras pieminekļu aizsardzības inspekcijas, kas tika izveidota 1993.gadā.  Tās sastāvā ir 9 pieredzējuši dažādu restaurācijas specialitāšu pārstāvji un tā darbojas saskaņā ar Nolikumu par restaurācijas kvalitātes izvērtēšanas ekspertu padomi.  Padomes locekļi par savu darbu atalgojumu nesaņem.

Padomes galvenais uzdevums ir restauratoru profesionālās sagatavotības izvērtēšana un kvalifikācijas kategorijas piešķiršana.  Tās piešķirtā kvalifikācija dod tiesības strādāt restaurācijas darbu valsts iestādēs un nodarboties ar privātpraksi.  


Padome var piešķirt četras kvalifikācijas kategorijas:  restaurators (III), restaurators-meistars (II), restaurators-vecmeistars (I).  Komisijas pārstāvji piedalās augstskolu un vidējo speciālo mācību iestāžu, kur sagatavo restauratorus, beidzēju kvalifikācijas darbu aizstāvēšanā un kvalifikācijas piešķiršanā, piešķirot IV kvalifikācijas pakāpi.  

Galvenie kritēriji kvalifikācijas piešķiršanai ir izglītība, praktiskais darba stāžs specialitātē, restauratora teorētiskās zināšanas un praktiskā darba kvalitāte.  Padomes darba laikā ir atestēti 120 restauratori.


Otrā ir nevalstiska organizācija – Latvijas Restauratoru biedrība, kura tika izveidota 1989.gadā, un ir veiksmīgi atzīmējusi savas pastāvēšanas 15 gadus.

Biedrībā ir 118 biedru.  Tās darbu vada Valde un Valdes priekšsēdētājs, kas tiek ievēlēts gadskārtējā biedru pilnsapulcē.  Valdes darbs netiek atalgots.  Biedrības budžetu veido biedru naudas un ziedojumi.


Biedrības ietvaros tiek organizētas:

	-
	ikmēneša restauratoru tikšanās par dažādām profesionālām tēmām;

	-
	vasaras nometnes kāda objekta sakopšanai (pirmā no tām  bija veltīta Latvijas Valsts himnas autora Kārļa Baumaņa kapa vietas sakopšanai un pieminekļa restaurācijai Limbažos);

	-
	ikgadējas restauratoru darbu izstādes Mencendorfa namā;

	-
	Restauratoru avīzes izdošana 4 reizes gadā.

	-
	pieredzes apmaiņas braucieni pie kolēģiem ārzemēs un viņu uzņemšana Latvijā.



Restauratoru biedrība koordinē restauratoru dalību Baltijas valstu restauratoru kopējā sadarbības projektā, kas tiek realizēts ik pēc 3 gadiem pārmaiņus Tallinā, Rīgā, Viļņā (Baltijas valstu restauratoru triennāle).

Šī sadarbība , kuras mērķis ir iepazīšanās ar kolēģiem, informācijas apmaiņa, aizsākās 1987. gadā ar izstādi un konferenci Rīgā “Kultūras vērtību restaurācija Baltijas padonju republikās”. 

2005. gada decembrī Rīgā notika 7.Baltijas valstu restauratoru triennāle “Restaurācija: atgūtā, zaudētā, saglabātā informācija” un tai veltītā Latvijas restauratoru darbu izstāde “Pagātnes lappuses, šodienas aktualitātes”.

7.  Kultūras mantojuma saglabāšana. Problēmas. Risinājumi.

Pirmie aizsardzības mēģinājumi


Pieminekļu aizsardzības vēsture sākusies un visu laiku gājusi roku rokā ar pieminekļu postīšanas vēsturi:  jaunās reliģijas piekritēji iznīcināja iepriekšējās tempļus, ienaidnieks sagrāva iekaroto valdnieku rezideces, sabojāja gleznas un skulptūras.  Bet, blakus kultūras vērtību postīšanai jau antīkajā pasaulē sākās pirmie šo vērtību aizsardzības mēģinājumi.


Piemēram, Romas imperators Flāvijs Juliāns Maioriāns (457.-461.g.) izdeva īpašu ediktu, ar kuru tieši vērsās pret seno būvju pārvēršanu akmenslauztuvēs.

 “Mēs, pilsētas valdnieki, esam nolēmuši darīt galu tai bezjēdzībai, kuru mēs pašreiz pārdzīvojam un kuras rezultātā mūsu mīļās pilsētas veidols tiek izķēmots un kļūst aizvien neglītāks.  Mums ir zināms, ka sabiedriskās ēkas, kuras ir visas pilsētas skaistums, tiek iznīcinātas, pateicoties varas iestāžu labvēlīgajai nostājai.  Ar ieganstu, ka akmeņi nepieciešami jaunu sabiedrisku ēku celtniecībai, iznīcībai tiek pakļautas senās grandiozās būves un tādā kārtā tiek iznīcinātas lielas vērtības tikai tāpēc, lai to vietā radītu kaut ko pieticīgu.  Aiziet pat tik tālu, ka privātās ēkas uzcelšanai nepieciešamo materiālu iegūst, sagraujot sabiedriskās celtnes...  Tāpēc mēs pieņemam šo likumu, kas obligāts visiem un pasludinām, ka visas celtnes – tempļi vai citas ēkas, kuras uzceltas senos laikos vispārējam labumam un pilsētas skaistumam – ir jāsaglabā un neviens tās nedrīkst aizskart”.   Maioriāna edikts paredzēja, ka vēsturiskās celtnes drīkst nojaukt tikai pēc “izglītotā un augsti godājamā” senāta atļaujas saņemšanas.  Par šī edikta neievērošanu vainīgajiem tika noteikts liels sods – 50 zelta dukāti vai rokas nociršana, vai sitieni ar pletni.  Šis edikts ir pirmais no mums zināmajiem likumdošanas aktiem, kuros uzsvērta pieminekļa funkcija pilsētas struktūrā un loma ikdienas dzīvē.  Ediktā var saskatīt arī restaurācijas teorijas iedīgļus, jo tajā pieprasīta ēku atjaunošana iepriekšējā izskatā.


Pieminekļu aizsardzības pirmsākumiLatvijas teritorijā (Vidzemē) saistāmi ar 1666.gada zviedru karaļa Kārļa XI rīkojumu par pieminekļu aizsardzību un uzglabāšanu.  Savukārt, 1686.gadā pieņēma rīkojumu par baznīcu senmantu saglabāšanu.  Mācītājiem tika aizliegts brīvi rīkoties ar kulta priekšmetiem un nodot tālāk baznīcaqi piederošās kustamās kultūras vērtības – mēbeles, zelta un sudraba darinājumus, grāmatas, dažādus dokumentus un visu to, kas varētu noderēt kā atmiņa par seniem laikiem.  Mācītājiem vajadzēja sastādīt arī savas draudzes senmantu sarakstus.


Kultūras pieminekļu zinātniska novērtēšana un praktiska aizsardzība Latvijā sākās 20.gs. divdesmito gadu sākumā.  1922.gada 27.martā nodibināja Senatnes pētītāju biedrību.  Francijas un Skandināvijas valstu likumdošanas ietekmē Latvijas Saeima 1923.gadā  pieņēma Likumu par pieminekļu aizsardzību, ko papildināja 1932.gadā.  

1923.gada 9.oktobrī nodibināja speciālu pieminekļu aizsardzības valsts iestādi – Pieminekļu valdi, kas bija pakļauta izglītības ministram.  Tās uzdevums – pētīt, aizsargāt un kopt pieminekļus.  Šodien kultūras mantojuma saglabāšanas un aizsardzības darbs ir Kultūras ministrijas un tās padotības iestāžu pārziņā.


Mūsu dienās dokumentu klāsts, kas nosaka un runā par kultūras mantojuma saglabāšanu, ir visai plašs: tie ir gan nozaru likumi gan citi likumdošanas akti, piemēram, 1998.g. Valsts Kultūras pieminekļu aizsardzības inspekcijas izdevumā vien minēti 56 likumdošanas akti.


2006.gadā Latvijas sabiedrībai ir pieejama virkne jaunu dokumentu par kultūru, tās lomu valsts dzīvē, par kultūras mantojuma saglabāšanu:

	1.
	Ilgtermiņa konceptuālais dokuments “Latvijas izaugsmes modelis:  Cilvēks pirmajā vietā”(apstiprināts Saimā 26.10.2005.).

	2.
	Nacionālais attīstības plāns (NAP) 2004.-2006. un 2007.-2013.

	3.
	Valsts kultūrpolitikas vadlīnijas 2006.-2015.gadam “Nacionāla valsts”.

	4.
	Nacionālā programma “Kultūra” 2000.-2010.

	5.
	Kultūras ministrijas darbības stratēģija 2006.-2009.gadam.

	
	


Apkopojot šajos dokumentos ietverto saturu iezīmējas tie virzieni un uzdevumi, kuriem mums būtu jāseko nākotnē.  Te jāmin:


- Attīstību veicinošie faktori:

• Bagāts un daudzveidīgs kultūras mantojums.

• Saglabāta nacionālā savdabība un tradīcijas.

• Plašs, Latvijas teritoriju vienmērīgi aptverošs kultūras institūciju tīkls (bibliotēkas, 

   arhīvi, muzeji, teātri u.c.).

• Līdzdalība kultūras dzīvē ir lielas iedzīvotāju daļas pašizpausmes veids.


- Attīstību kavējošie faktori:

• Kultūra lēni pielāgojas tirgus ekonomikas apstākļiem.

• Ilgstošo reformu izraisītie draudi – reformu procesa sadrumstalotība un sabiedrisko 

   sistēmu un sabiedrības locekļu nespēja adaptēties straujajām izmaiņām.

• Kultūras darbiniekiem nav atbilstošu vadības zināšanu.

• Pastāvošā infrastruktūra ir sliktā tehniskā stāvoklī.

• Nav vienādas iespējas kultūras pieejamības ziņā.


- Prioritāri uzdevumi:

• Nodrošināt ikviena valsts iedzīvotāja pieeju kultūrai atbilstoši interesēm.

• Attīstīt kultūras tautsaimniecisko potenciālu, balstoties uz kultūras mantojumu un 

   radošo procesu.

• Veidot mūsdienu prasībām atbilstošu kultūras materiāltehnisko un informatīvo bāzi.

• Nodrošināt pilnvērtīgu kultūrvidi, saglabājot un iesaistot apritē kultūras mantojumu.


- Rīcības virzieni:

• Ikviena iedzīvotāja pieejas nodrošināšana kultūrai.

• Kultūras mantojuma saglabāšana un kultūrvides izkopšana.


Šīs atziņas un uzdevumus var uzskatīt par saistošām arī restaurācijas darba turpmākai organizācijai un attīstībai Latvijā.


Restaurācijas darba organizācija un praktiskās restaurācijas kvalitāte, līdz ar to kultūras mantojuma saglabāšana, ir process, kurā veiksme atkarīga no sadarbības un sapratnes starp indivīdu - restauratoru, arhīvistu, bibliotekāru, muzejnieku – un valstiskām institūcijām, kas atbild par kultūras, izglītības, zinātnes virzību.  Tādēļ “Ikviens ir aicināts, kas spēj dzirdēt, just un domāt”.

